CELEX ID: 32011D0844
Publication Date: 2011-12-14

Document:
KOMISIJOS ĮGYVENDINIMO SPRENDIMAS
2011 m. gruodžio 14 d.
kuriuo iš dalies keičiamas Sprendimas 2006/415/EB dėl tam tikrų apsaugos priemonių, susijusių su labai patogenišku paukščių gripu, kurį Bendrijos naminiams paukščiams sukelia gripo viruso H5N1 potipis
(pranešta dokumentu Nr. C(2011) 9169)
(Tekstas svarbus EEE)
(2011/844/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 1989 m. gruodžio 11 d. Tarybos direktyvą 89/662/EEB dėl veterinarinių patikrinimų, taikomų Bendrijos vidaus prekyboje, siekiant sukurti vidaus rinką (1), ypač į jos 9 straipsnio 4 dalį,
atsižvelgdama į 1990 m. birželio 26 d. Tarybos direktyvą 90/425/EEB dėl Bendrijos vidaus prekyboje tam tikrais gyvūnais ir produktais taikomų veterinarinių ir zootechninių patikrinimų, siekiant užbaigti vidaus rinkos kūrimą (2), ypač į jos 10 straipsnio 4 dalį,
atsižvelgdama į 2003 m. gegužės 26 d. Europos Parlamento ir Tarybos reglamentą (EB) Nr. 998/2003 dėl gyvūnų sveikatos reikalavimų, taikomų nekomerciniam naminių gyvūnėlių judėjimui, ir iš dalies keičiantį Tarybos direktyvą 92/65/EEB (3), ypač į jo 18 straipsnį,
atsižvelgdama į 2005 m. gruodžio 20 d. Tarybos direktyvą 2005/94/EB dėl paukščių gripo kontrolės Bendrijoje priemonių ir panaikinančią Direktyvą 92/40/EEB (4), ypač į jos 63 straipsnio 3 dalį,
kadangi:
(1)
2006 m. birželio 14 d. Komisijos sprendimu 2006/415/EB dėl tam tikrų apsaugos priemonių, susijusių su labai patogenišku paukščių gripu, kurį Bendrijos naminiams paukščiams sukelia gripo viruso H5N1 potipis, ir panaikinančiu Sprendimą 2006/135/EB (5), nustatytos tam tikros apsaugos priemonės, kurios turi būti taikomos šios ligos protrūkio atveju, įskaitant A ir B teritorijų nustatymą, įtarus ar patvirtinus ligos protrūkį. Šios teritorijos išvardytos Sprendimo 2006/415/EB priede. Tas sprendimas taikomas iki 2011 m. gruodžio 31 d.;
(2)
labai patogeniško H5N1 potipio paukščių gripo protrūkiai paskutinį kartą tarp Sąjungos naminių paukščių užfiksuoti Rumunijoje 2010 m. kovo mėnesį, o virusas laukiniame paukštyje aptiktas Bulgarijoje 2010 m. balandžio mėnesį. Remiantis turima informacija šiuo metu Sąjungoje nėra šios ligos protrūkių. Todėl tikslinga Rumuniją pašalinti iš Sprendimo 2006/415/EB priede pateikto sąrašo;
(3)
Paaiškėjo, kad Sprendime 2006/415/EB nustatytos priemonės yra labai veiksmingos, o Europos Sąjungos oficialiajame leidinyje paskelbus zonas, kuriose kompetentinga institucija numatė apribojimų, padidėjo skaidrumas bei nenukentėjusių valstybių narių ir trečiųjų šalių pasitikėjimas numatytomis priemonėmis;
(4)
be to, keliose trečiosiose šalyse vis dar pasitaiko labai patogeniško H5N1 potipio paukščių gripo atvejų, taigi jis tebekelia grėsmę Sąjungos gyvūnų ir žmonių sveikatai. Todėl Sprendimo 2006/415/EB taikymo laikotarpis turėtų būti pratęstas;
(5)
2011 m. rugsėjo mėnesį prasidėjo Sąjungos reagavimo į ekstremalias situacijas tinklo išorinis vertinimas. Vertinimu siekiama įvertinti tinklo veiksmingumą. Iki 2012 m. rugpjūčio mėnesio šis vertinimas turi būti baigtas. Į vertinimo rezultatus bus atsižvelgta, jei bus peržiūrimos Sprendime 2006/415/EB numatytos priemonės;
(6)
todėl Sprendimą 2006/415/EB reikėtų atitinkamai iš dalies pakeisti;
(7)
šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimas 2006/415/EB iš dalies keičiamas taip:
1.
12 straipsnyje data „2011 m. gruodžio 31 d.“ keičiama į „2013 m. gruodžio 31 d.“;
2.
priede Rumunijai skirti įrašai išbraukiami.
2 straipsnis
Šis sprendimas skirtas valstybėms narėms.
Priimta Briuselyje 2011 m. gruodžio 14 d.

EuroVoc Classification:
Level 1: 100161
100156
Level 2: 100277
100283
100282
100250
100245
Level 3: 2442
5781
5283
5087
122
2711
914
2200
5877
All Descriptors: 1445
3763
4743
8464